Matkakortin käyttäjien on vaihdettava matkakorttinsa uuteen HSL-korttiin tai otettava käyttöön älypuhelimessa toimiva HSL-sovellus. Nykyiset matkakortit lakkaavat toimimasta, kun HSL ottaa käyttöön uudet vyöhykkeet joukkoliikenteen hinnoittelussa ensi keväänä. HSL:n ja kuntien palvelupisteet vaihtavat kortteja 23.10. alkaen ja muut matkakortin jälleenmyyntipisteet 25.10. lähtien.

Matkakortin voi vaihtaa HSL-korttiin kortinlatauksen yhteydessä kaikissa matkakortin myyntipisteissä. Vaihtopaikkoja ovat mm. R-kioskit, Prismat, K-Citymarketit ja Stockmann-tavaratalot sekä useat S-marketit, Alepat, K-marketit ja monet pienet kioskit sekä HSL:n omat palvelupisteet ja kuntien palvelupisteet. Paikat löytyvät osoitteesta hsl.fi/myyntipaikkahaku.

Asiakas voi myös siirtyä HSL-sovelluksen käyttäjäksi. Sovelluksella voi tällä hetkellä ostaa aikuisten kausilippuja sekä aikuisten ja lasten kerta- ja vuorokausilippuja. Opiskelijoiden kausiliput tulevat sovellukseen vuoden vaihteessa. HSL-sovelluksen voi ladata sovelluskaupasta. Matkakortilla olevia tuotteita ei voi ladata mobiiliin.

Vanhalla matkakortilla olevat kausi ja arvo samoin kuin kaikki kortilla olevat muut tiedot, esimerkiksi tieto alennusoikeuksista, siirretään vaihdossa uudelle siniselle HSL-kortille. Uusi HSL-kortti toimii samalla tavalla kuin vanha matkakortti, mutta kortin ulkoasu on uudistunut. Uusi kortti on väriltään sininen ja kuviointina on käytetty liikennevälineiden piktogrammeja.

Vanhat kortit lakkaavat toimimasta, kun uusi vyöhykemalli tulee käyttöön

Matkakortit ja HSL-kortit toimivat vaihtoaikana rinnakkain. Vanhat kortit lakkaavat toimimasta, kun HSL-alueella siirrytään uuteen vyöhykemalliin. Vyöhykkeiden on tarkoitus tulla käyttöön vuoden 2019 keväällä. Kortin voi vaihtaa maksutta uusien vyöhykkeiden käyttöönottoon asti kaikissa myyntipisteissä. Sen jälkeen kortti on käytävä vaihtamassa HSL:n tai kunnan palvelupisteessä ja vaihto maksaa kuusi euroa.

”Kortin vaihtoon ei tarvita valtakirjaa eikä henkilöllisyystodistusta. Kortin voi vaihtaa myös jonkun toisen puolesta, joten joku perheenjäsen voi vaikka vaihtaa perheen kaikki kortit kerralla”, projektipäällikkö Leena Rautanen-Saari HSL:stä vinkkaa.

”Toivomme, että mahdollisimman moni asiakkaamme hankkisi vaihdon yhteydessä HSL-tunnuksen, jotta he pääsisivät hyötymään HSL-kortille kehitettävistä uusista palveluista. Tunnus mahdollistaa jatkossa muun muassa kortin verkkolatauksen ja erilaisia kohdennettuja infopalveluita”, Rautanen-Saari jatkaa.

Kortit on välttämätöntä vaihtaa ennen vyöhykeuudistusta, sillä vanhat kortit eivät toimi uusien vyöhykkeiden käyttöönoton jälkeen.

Lisätietoja:

Myyntipäällikkö Matias Sarkkinen, HSL, puh. 040 149 4799

Projektipäällikkö Leena Rautanen-Saari, HSL, puh. 050 389 8970



HSL:n myyntipaikkahaku

HSL-sovelluksen verkkosivu

Lue lisää kortinvaihdosta ja HSL-kortista

Kysymyksiä ja vastauksia matkakorttien vaihdosta